সোমালিল্যান্ডের ভাষা

সোমালিল্যান্ডের দাপ্তরিক ভাষা সোমালি যা কার্যত দেশটির জাতীয় ভাষা এবং সাধারণ ভাষা হিসেবে রয়েছে।‌ আরবি কে দ্বিতীয় ভাষা হিসেবে স্বীকৃতি দেওয়া হয়েছে যেখানে ইংরেজি ও কথ্য ভাষা হিসেবে স্বীকৃতি প্রাপ্ত এবং এগুলো বিদ্যালয়গুলোতে শেখানো হয়। ইতালীয় ও বিস্তৃত কথ্য ভাষা হিসেবে স্বীকৃতি প্রাপ্ত ঔপনিবেশিক প্রভাবের কারণে।

## ইতিহাস
সোমালি ভাষা হলো নিম্ন পূর্ব কুশিটীয় নামের একটা ভাষা-গোষ্ঠীর অন্তর্ভুক্ত, যা সোমালিয়া, জিবুতি আর তার আশেপাশের এলাকায় বসবাসকারী সোমালি জনগোষ্ঠীর লোকেরা কথা বলে। পূর্ব কুশীয় হলো কুশিটীয় ভাষাসমূহ-এর একটা শাখা, আর এই কুশিটিক ভাষাগুলো আবার বড় আফ্রো-এশীয় ভাষা-পরিবারের অংশ। এই আফ্রো-এশিয়াটিক পরিবারের মধ্যে সবচেয়ে বেশি মানুষ যে ভাষা বলে তা হলো আরবি।

সোমালি ভাষার যে প্রধান উপভাষা সবচেয়ে বেশি ব্যবহৃত হয়, সেটাকে বলা হয় উত্তর সোমালি। এটা আসলে কয়েকটা ছোট ছোট উপভাষার সমষ্টি, যাদের কথা বলা লোকেরা একে অপরকে খুব সহজেই বুঝতে পারে। স্ট্যান্ডার্ড সোমালি ভাষা সোমালিয়ার বেশিরভাগ অংশে, আর আশেপাশের এলাকায় (জিবুতি, ওগাদেন, উত্তর-পূর্ব কেনিয়া) কথিত হয়। সোমালিল্যান্ডের রেডিও-টেলিভিশন স্টেশনগুলোও এই প্রমিত সোমালি ব্যবহার করে।

সোমালি সমাজে ভাষার দক্ষতাকে খুব উঁচু মূল্য দেওয়া হয়। একজন বর-প্রার্থী, যোদ্ধা, রাজনৈতিক নেতা কিংবা ধর্মীয় নেতার যোগ্যতা অনেকাংশে তার কথা বলার ক্ষমতা ও চাতুর্য দিয়ে বিচার করা হয়। এমন সমাজে মৌখিক কবিতা একটা শিল্পে পরিণত হয়েছে। এক বা একাধিক ধরনের কবিতা রচনা করতে পারার ক্ষমতা মানুষের মর্যাদা বাড়িয়ে দেয়। রাজনৈতিক বা ধর্মীয় সভায় বক্তারা এবং আদালতে মামলার পক্ষের লোকেরা ঐতিহ্যগতভাবে কবিতা কিংবা কাব্যিক প্রবাদ ব্যবহার করত। এমনকি দৈনন্দিন কথাবার্তাতেও একটা সংক্ষিপ্ত, জীবন্ত ও কাব্যিক ধরন থাকত—যেখানে সযত্নে বাছাই করা শব্দ, গভীর অর্থ আর অনুপ্রাস দিয়ে কথা সাজানো হতো।

বিপ্লবের আগের সময়ে স্কুল-কলেজ আর সরকারি কাজে ইংরেজি ভাষা প্রভাবশালী হয়ে উঠেছিল। কিন্তু মূল সমস্যা ছিল বিদেশি ভাষায় দক্ষতার ওপর ভিত্তি করে একটা নতুন সামাজিক-অর্থনৈতিক শ্রেণি তৈরি হয়ে যাওয়া। যে সোমালিদের সংখ্যা খুব কম (১০ শতাংশেরও কম) তারা ইংরেজি বা অন্য বিদেশি ভাষায় ভালো দখল রাখত, তারাই সরকারি চাকরি আর আধুনিক বেসরকারি প্রতিষ্ঠানের ম্যানেজারিয়াল বা টেকনিক্যাল কাজ পেত। এরা ধীরে ধীরে নিরক্ষর সোমালি-ভাষী সাধারণ মানুষের থেকে আলাদা হয়ে পড়ছিল। তবে সেকেন্ডারি স্কুল আর বেশিরভাগ সরকারি চাকরি শহরাঞ্চলে থাকায় এই সামাজিক-অর্থনৈতিক ও ভাষাগত পার্থক্যটা মূলত গ্রাম-শহরের পার্থক্যে পরিণত হয়েছিল।

১৯৬৯ সালের বিপ্লবের আগেই সোমালিরা সামাজিক শ্রেণিবিন্যাস আর ভাষা-সাক্ষরতার পার্থক্য থেকে সৃষ্ট দূরত্ব সম্পর্কে সচেতন হয়ে উঠেছিল—সাধারণ মানুষ আর সরকারি লোকদের মধ্যে। ১৯৭২ সালে সোমালিয়া সরকার একটা আনুষ্ঠানিক সোমালি বর্ণমালা নির্ধারণ করে এবং সরকারি কাজে এটি ব্যবহার বাধ্যতামূলক করে দিলো। এতে ভাষার বাধা দূর হয়ে গেল এবং দ্রুত সাক্ষরতা বাড়ার পথে একটা বড় অন্তরায় সরে গেলো।

সোমালি লাতিন লিপি চালু হওয়ার পরের বছরগুলোতে সরকারি কর্মকর্তাদের এই নতুন বানান-পদ্ধতি শিখতে হয়েছিলো। আর ব্যাপক সাক্ষরতা ছড়িয়ে দেওয়ার চেষ্টা করা হয়েছিল—১৯৭৩ সালে শহুরে ও গ্রামীণ জনগোষ্ঠীর মাঝে, আর ১৯৭৪-৭৫ সালে যাযাবর সম্প্রদায়ের মধ্যে। ১৯৭৩-এর আগে নতুন লিপিতে কিছু বই ছিল বটে, কিন্তু বেশিরভাগ ক্ষেত্রে নতুন বই তৈরি করা হয়েছিল সরকারের দৃষ্টিভঙ্গি থেকে সোমালি ইতিহাস ও উন্নয়নের কথা তুলে ধরার জন্য। সোমালি পণ্ডিতরাও গণিত, পদার্থবিজ্ঞান থেকে শুরু করে প্রশাসন ও মতাদর্শ—এসব বিষয় নিয়ে নতুন শব্দভাণ্ডার তৈরি করতে সফল হয়েছিলেন।

## আরো দেখুন

* সোমালিল্যান্ড
* সোমালি ভাষা

## তথ্যসূত্র